《何夫子拜命元揆诗以趣装 其三》
明代·邝露

帝赉傍求复旧京，中台星正紫微营。九天素女云中侍，万国黄舆日下平。

棘水投纶苍兕啸，桐圭分土羽凰鸣。历阳沸井寻常见，唯问荥河几度清。

作者简介：（1604—1650）明末清初广东南海人，原名瑞露，字湛若。诸生。历游广西、江苏、浙江间，在桂遍历诸土司辖地，悉知其山川风土。唐王立于福州，官中书舍人。永历中，以荐入翰林。清兵破广州，抱古琴绝食死。工诗善书，有《赤雅》、《峤雅》等。